Uddannelsesloft, fremdriftsreform, karakterbonus og dimensionering.

Det har regnet med effektiviseringstiltag over uddannelserne de seneste år. Og det har sin pris i form af et alarmerende højt stressniveau blandt gymnasieelever og studerende på de videregående uddannelser. Langt færre unge med handicap får i dag en uddannelse, og flere studerende dropper ud af deres uddannelse, som Information skrev mandag. Frafaldet er ifølge et notat fra Uddannelses- og Forskningsministeriet steget fra 29 procent i 2014, da fremdriftsreformen blev indført, til 35 procent sidste år.

Det stigende frafald var forudsigeligt. Allerede før reformen blev indført, advarede universiteterne om, at et øget aktivitetskrav ville få konsekvenser for frafaldet. Ude blandt de studerende på Københavns Universitet er det tydeligt at mærke effektiviseringens bagside: Ord som stress, pres, angst og usikkerhed går igen.

Som en frafaldsekspert udtrykte det i Information, så har man politisk lavet et uddannelseslandskab, hvor forkerte valg opleves som kostbare og farlige. Det lyder ikke som et sundt miljø for den nytænkning, kreativitet og fordybelse, vi normalt forbinder med universiteterne.

Godt nok begynder otte ud af ti af de frafaldne studerende på en ny uddannelse, som uddannelsesministeren støtter sig til. Det ændrer dog ikke på det ironiske i, at de reformer, som skulle skynde på de studerende for at spare samfundet for udgifter til lange studietider, dobbeltuddannelser og for mange sabbatår, også koster samfundet dyrt i form af øget frafald.

Og frafaldet er kun blevet dyrere. Det er nemlig især på andet og tredje år, at frafaldet stiger, hvilket kan skyldes uddannelsesloftet. For når de unge ved, de ikke kan vælge om, så stopper tvivlere selvfølgelig her.

Det giver ærlig talt ingen mening med et forbud mod dobbeltuddannelse, hvis det blot fører til flere med uafsluttede uddannelser. Ligesom det ikke giver mening at bevare fremdrift og dimensionering, når universiteterne næste år får penge ud fra nøjagtigt de samme kriterier. Så der er mange gode argumenter for at afskaffe flere af de udskældte tiltag på uddannelsesområdet. Det er bare om at komme i gang.